## Rješenje kojim se trgovačkom društvu Stan d.d., Dubrovnik, odbija prospekt o izdavanju 25.000 redovnih dionica na ime, privatnom ponudom

### NN 134/2008 (19.11.2008.), Rješenje kojim se trgovačkom društvu Stan d.d., Dubrovnik, odbija prospekt o izdavanju 25.000 redovnih dionica na ime, privatnom ponudom

HRVATSKA AGENCIJA ZA NADZOR FINANCIJSKIH USLUGA

3799

Sukladno odredbama članka 15. stavak 1. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine«, broj 140/05), članka 22. stavak 4. Zakona o tržištu vrijednosnih papira (»Narodne novine« broj 84/02, 138/06), te članka 137. stavak 3. Zakona o općem upravnom postupku (»Narodne novine« broj 53/91 i 103/96 – Odluka Ustavnog suda Republike Hrvatske, broj Us-248/94), na temelju zahtjeva društva Stan d.d., Dubrovnik, Između tri crkve 5, za odobrenje prospekta o izdavanju dionica privatnom ponudom, Uprava Hrvatske agencije za nadzor financijskih usluga je na sjednici održanoj 13. studenoga 2008. godine, donijela

RJEŠENJE

1. Trgovačkom društvu Stan d.d., Dubrovnik, Između tri crkve 5, odbija se prospekt o izdavanju 25.000 redovnih dionica na ime, privatnom ponudom, ukupne vrijednosti 500.000,00 kuna, pojedinačne nominalne vrijednosti 20,00 kuna po dionici.

2. Ovo rješenje objavit će se u »Narodnim novinama«.

Obrazloženje

I. Trgovačko društvo Stan d.d., Dubrovnik, Između tri crkve 5 (dalje u tekstu: Izdavatelj), podnijelo je Hrvatskoj agenciji za nadzor financijskih usluga (u daljnjem tekstu: Agencija), 4. kolovoza 2008. godine, Skraćeni prospekt o privatnom izdanju dionica na ime serije »B« Stan d.d., Dubrovnik i dokumentaciju u privitku, a 1. rujna i 3. listopada 2008. godine zahtjev za odobrenje prospekta o izdavanju redovnih dionica privatnom ponudom i dodatnu dokumentaciju u privitku, sukladno odredbama Zakona o tržištu vrijednosnih papira (»Narodne novine« broj 84/02 i 138/06, dalje u tekstu: Zakon) i Pravilnika o sadržaju zahtjeva i prilozima za odobrenje prospekta i skraćenom prospektu (»Narodne novine«, broj 118/03, dalje u tekstu: Pravilnik).

II. U provedenom postupku je utvrđeno da je Glavna skupština Izdavatelja 16. lipnja 2008. godine, donijela Odluku o povećanju temeljnog kapitala Izdavatelja izdavanjem redovnih dionica, privatnom ponudom (dalje u tekstu: Odluka Izdavatelja).

Sukladno navedenoj Odluci Izdavatelja, temeljni kapital Izdavatelja povećat će se s iznosa od 105.400,00 kuna za iznos od 500.000,00 kuna na iznos od 605.400,00 kuna, izdavanjem 25.000 redovnih dionica na ime, u nematerijaliziranom obliku, nominalne vrijednosti 20,00 kuna po dionici, privatnom ponudom.

Odlukom Izdavatelja isključeno je pravo prvenstva postojećih dioničara na upis novih dionica, u korist vanjskog ulagatelja.

III. U provedenom postupku Agencija je nadalje utvrdila da je podneseni zahtjev Izdavatelja neuredan, odnosno da prospekt ne sadrži sve podatke u skladu s odredbom članka 21. Zakona, niti su uz zahtjev priloženi svi prilozi propisani odredbom članka 3. Pravilnika.

Stoga je Agencija pismenima od 12. kolovoza 2007. godine i 16. rujna 2008. godine, od Izdavatelja zatražila izmjene i dopune prospekta i priložene dokumentacije. Izdavatelj je svojim podnescima od 1. rujna 2008. godine i 3. listopada 2008. godine, dopunjavao podneseni zahtjev i dokumentaciju.

Nastavno na podnesak Izdavatelja od 3. listopada 2008. godine, Agencija je utvrdila da je zahtjev Izdavatelja i dalje neuredan, odnosno da prospekt ne sadrži sve podatke u skladu s odredbom članka 21. Zakona, i to:

– u točki A 2. nije navedeno da će prospekt biti dostavljen vanjskom ulagatelju u roku od 15 dana od dana konačnosti rješenja Hrvatske agencije za nadzor financijskih usluga te da razdoblje upisa i uplate traje najdulje 30 dana od dana konačnosti rješenja Hrvatske agencije za nadzor financijskih usluga;

– u točki C 5. nije naveden nikakav tekst pa je isto potrebno urediti;

– u životopisima članova nadzornog odbora nisu navedena primanja koja ostvaruju od izdavatelja s obzirom da je iz revidiranog financijskog izvještaja za 2007. godinu vidljivo da su članovima nadzornog odbora isplaćena sredstva na ime naknade za članstvo u nadzornom odboru;

Isto tako, nisu dostavljeni svi prilozi uz prospekt, sukladno odredbama članka 3. Pravilnika u propisanom obliku i to:

– financijsko izvješće Izdavatelja za prvo polugodište 2008. godine s izjavom o odgovornosti uprave Izdavatelja (financijsko izvješće mora sadržavati bilancu, račun dobiti i gubitka, izvještaj o novčanom toku, izvještaj o promjenama glavnice te bilješke uz financijske izvještaje). Uvidom u dostavljenu Bilancu i Račun dobiti i gubitka utvrđeno je da u njima nije navedeno usporedno razdoblje (za bilancu usporedno razdoblje treba biti 31. 12. 2007., a za račun dobiti i gubitka 30. 6. 2007.), te su stoga neusporedivi i nejasni.

Agencija je stoga podneskom od 15. listopada 2008. godine pozvala Izdavatelja da Agenciji dostavi novu verziju prospekta i priloge uz prospekt, te da prospekt izradi kao jedinstveni dokument, koji će sadržavati sve podatke propisane člankom 21. Zakona, uključujući i kompletne revidirane financijske izvještaje za 2007. godinu, s mišljenjem ovlaštenog revizora i izjavom odgovornosti uprave i kompletne financijske izvještaje za prvo polugodište 2008. godine s izjavom odgovornosti uprave.

Ponuditelj u ostavljenom roku nije dostavio traženu dokumentaciju te izmijenjeni i dopunjeni prospekt.

IV. Sukladno odredbi članka 20. stavak 1. Zakona, određeno je da prospekt obvezno sadrži cjelovitu, točnu i objektivnu informaciju o imovini i obvezama, gubitku ili dobitku, financijskom položaju i perspektivama izdavatelja, svrsi prikupljanja sredstava, čimbenicima rizika te o pravima koja daju vrijednosni papiri na koje se odnosi prospekt, na temelju koje potencijalni ulagatelj može objektivno procijeniti izglednost i rizike ulaganja i donijeti odluku o ulaganju.

Odredbom članka 22. stavak 4. Zakona, određeno je da će Agencija rješenjem odobriti prospekt ako su zahtjevu priloženi svi propisani prilozi i ako prospekt sadrži sve podatke u skladu s odredbom članka 21. Zakona.

S obzirom da je u provedenom postupku utvrđeno da podneseni prospekt Izdavatelja, ne sadrži sve podatke propisne odredbom članka 21. a u vezi s odredbom članka 26. stavak 2. Zakona te da prospektu nisu priloženi svi prilozi propisani odredbama Zakona i Pravilnika, to je sukladno odredbi članka 22. stavak 4. Zakona i članka 137. stavak 3. Zakona o općem upravnom postupku, riješeno kao u točki 1. izreke ovoga Rješenja.

V. Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/08-11/12

Urbroj: 326-111/08-7

Zagreb, 13. studenoga 2008.

Zamjenik predsjednika Uprave
Ivan Vrljić, v. r.

Rješenje, NN 134/2008-3799